Bishops-seksskandaal: Onnie gee nie haar weergawe | Netwerk24
Deur Ané van Zyl 01 Desember 2019 13:38
Die oudonderwyseres van die Bishops Diocesan College in Rondebosch wat beskuldig word van seksuele wangedrag met leerlinge, het nie haar weergawe van gebeure aan ondersoekers gegee nie.
Fiona Viotti se prokureur, William Booth, sê hy het haar geadviseer om eerder nie met die ondersoekers te praat nie.
“In die stadium dat die ondersoekers mense ondervra het, het sy steeds behandeling ontvang,” sê Booth. “Sy was dus nie in die beste toestand nie.”
Die ondersoek is gedoen deur prokureurs en senior advokate wat deur die skool aangestel is. Die skool het voorheen gesê die ondersoek is voltooi, maar die uitslag daarvan word teruggehou tot ná die matriekeksamen.
Die skool het gesê hy sal Maandag ’n verklaring uitreik.
“Al het Fiona nie regstreeks ’n verklaring aan die ondersoekers gestuur nie, was ek in kontak met hulle. Ons het gereeld gepraat, briewe verwissel en persoonlik vergader. Dit is alles vertroulik gedoen,” sê Booth.
Hy het teen Sondagmiddag nog nie die formele verslag oor die ondersoek ontvang nie. Hy het dit wel aangevra.
“Ek weet steeds nie wat die finale bevindings is nie,” sê hy.
Daar is egter ’n moontlikheid dat die Suid-Afrikaanse Raad vir Opvoeders (Saro) Viotti sal ondersoek. Die raad het voorheen gesê as sy skuldig bevind word aan die gedrag waarvan sy beskuldig word, is dit moontlik dat sy nooit weer as ’n onderwyser sal mag werk nie.
“In die stadium dat die ondersoekers mense ondervra het, het sy steeds behandeling ontvang,” sê Booth. “Sy was dus nie in die beste toestand nie.
Saro het kort ná die skandaal op die lappe gekom het, gesê hy beplan om die bewerings te ondersoek, maar het later gesê hy sal wag totdat die skool se ondersoek afgehandel is.
Moontlike regstappe teen mediahuise
Booth sê hulle oorweeg regstappe teen sekere mediahuise wat Nick Mallett, voormalige Springbokrugbyspeler en -afrigter, regstreeks met die skandaal verbind het.
Mallett is Viotti se oom.
“Hy was glad nie betrokke by die saak nie, maar sy naam is baie prominent in sekere publikasies gebruik. Ons oorweeg dit om klagte by die nasionale persraad in te dien asook om in die hof te eis vir skadevergoeding,” sê Booth.
Meer oor: William Booth | Fiona Viotti | Bishops Diocesan College | Seksskandaal